บลจ.กสิกรฯชี้แนวโน้มหุ้นเอเชียสดใสนโยบายกระตุ้นศก.ชัดขึ้น-เงินอ่อนค่า
นายนาวิน อินทรสมบัติ ผู้ช่วยกรรมการผู้จัดการ บลจ.กสิกรไทย เปิดเผยว่า เศรษฐกิจในภูมิภาคเอเชียยังมีแนวโน้มการเติบโตที่สดใส โดยปัจจัยสนับสนุนจะมาจากการดำเนินนโยบายกระตุ้นเศรษฐกิจของประเทศหลักๆ อาทิ จีน อินเดีย เกาหลีใต้ ที่คาดว่าจะมีความเป็นรูปธรรมชัดเจนเพิ่มขึ้นในปีนี้ รวมถึงอานิสงส์จากการฟื้นตัวของเศรษฐกิจสหรัฐฯ ที่จะส่งผลดีต่อเนื่องมายังประเทศในเอเชีย เนื่องจากพื้นฐานเศรษฐกิจส่วนใหญ่พึ่งพาการส่งออกเป็นหลัก ประกอบกับแนวโน้มการอ่อนค่าของสกุลเงินในเอเชียจะส่งผลดีต่อกำไรของบริษัทที่ทำธุรกิจด้านส่งออก
25 มิ.ย. 2558

นายนาวิน อินทรสมบัติ ผู้ช่วยกรรมการผู้จัดการ บลจ.กสิกรไทย เปิดเผยว่า เศรษฐกิจในภูมิภาคเอเชียยังมีแนวโน้มการเติบโตที่สดใส โดยปัจจัยสนับสนุนจะมาจากการดำเนินนโยบายกระตุ้นเศรษฐกิจของประเทศหลักๆ อาทิ จีน อินเดีย เกาหลีใต้ ที่คาดว่าจะมีความเป็นรูปธรรมชัดเจนเพิ่มขึ้นในปีนี้ รวมถึงอานิสงส์จากการฟื้นตัวของเศรษฐกิจสหรัฐฯ ที่จะส่งผลดีต่อเนื่องมายังประเทศในเอเชีย เนื่องจากพื้นฐานเศรษฐกิจส่วนใหญ่พึ่งพาการส่งออกเป็นหลัก ประกอบกับแนวโน้มการอ่อนค่าของสกุลเงินในเอเชียจะส่งผลดีต่อกำไรของบริษัทที่ทำธุรกิจด้านส่งออก
นอกจากนี้ ราคาน้ำมันที่ยังอยู่ในระดับต่ำ จะช่วยลดต้นทุนให้กับกลุ่มประเทศในเอเชียซึ่งส่วนใหญ่มีการนำเข้าน้ำมัน ในขณะที่ปัจจัยภายนอกภูมิภาค จะมาจากสภาพคล่องในระบบที่ยังมีอยู่สูง จากการอัดฉีดเม็ดเงินของธนาคารกลางทั้งยุโรปและญี่ปุ่น ซึ่งจะช่วยให้เม็ดเงินไหลเข้าสู่ตลาดโลกรวมถึงในทวีปเอเชียด้วย
ทั้งนี้ ตั้งแต่ต้นปี 58 ที่ผ่านมา ตลาดหุ้นเอเชียมีการปรับตัวขึ้นอย่างโดดเด่น นำโดยตลาดหุ้นจีนที่ปรับตัวขึ้นสูงและรวดเร็ว จึงทำให้ตลาดเกิดการปรับฐานลงมาบ้างจากแรงเทขายทำกำไร นอกจากนี้ยังได้รับแรงกดดันจากกรณีความกังวัลเรื่องปัญหาหนี้กรีซและการระบาดของเชื้อไวรัสเมอร์ส (MERS) แต่เชื่อว่าจะเป็นปัจจัยที่เข้ามากระทบ ทำให้ตลาดเกิดความผันผวนในระยะสั้นเท่านั้น ผู้ลงทุนควรใช้ความระมัดระวังและอาจอาศัยจังหวะที่หุ้นปรับตัวลงนี้ เป็นโอกาสเข้าลงทุนในหุ้นเอเชียเพิ่มเติมได้
ปัจจุบัน บลจ.กสิกรไทย มีกองทุนที่ลงทุนในหุ้นเอเชีย ได้แก่ กองทุนเปิดเค เอเชียน สมอลเลอร์ หุ้นทุน (K-ASIA) ที่เน้นลงทุนในหุ้นเอเชียขนาดกลางและขนาดเล็ก ซึ่งมีแนวโน้มให้ผลตอบแทนที่สูงกว่าหุ้นขนาดใหญ่ และยังมีโอกาสเติบโตเป็นหุ้นขนาดใหญ่ในอนาคต